A BIZOTTSÁG 565/2008/EK RENDELETE
(2008. június 18.)
az élelmiszerekben előforduló egyes szennyező anyagok felső határértékeinek meghatározásáról szóló 1881/2006/EK rendeletnek a halmájban előforduló dioxinok és PCB-k felső határértékének megállapítása tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
mivel:
(1)
Az 1881/2006/EK bizottsági rendelet (2) meghatározza az élelmiszerekben előforduló egyes szennyező anyagok felső határértékeit.
(2)
A felső határértékeket olyan szigorú szinten kell meghatározni, amely a helyes gyakorlatok alkalmazásával és az élelmiszer fogyasztásához kapcsolódó kockázatok figyelembevételével elérhető.
(3)
2006 óta a konzerves halmájban rendkívül nagy koncentrációban találnak dioxinokat és dioxinjellegű PCB-ket, és ezt az élelmiszerekre és takarmányokra vonatkozó sürgősségi riasztórendszeren (RASFF) keresztül bejelentették. Nem állapítottak meg a halmájra és az abból készült feldolgozott termékekre vonatkozóan felső határértékeket. Az illetékes hatóságok a közegészség védelme érdekében betiltották e termékeknek a forgalomba hozatalát, mert nem tartották biztonságosnak őket.
(4)
Indokolt a halmájban és az abból készült feldolgozott termékekben előforduló dioxinok és dioxinjellegű PCB-k teljes koncentrációjára vonatkozóan közösségi szintű felső határértékeket megállapítani a közegészség védelme és a belső piacon alkalmazott egységes megközelítés biztosítása érdekében.
(5)
Figyelembe véve a halmáj speciális konzerválási eljárását, a friss halmájra vonatkozóan megállapított felső határértékek a feldolgozott halmájra is vonatkoznak.
(6)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
(1) Az 1881/2006/EK rendelet mellékletének 5. szakasza (dioxinok és PCB-k) a következő ponttal egészül ki:
Felső határértékek
Dioxinok összege
(WHO-PCDD/F-TEQ)
Dioxinok és dioxinjellegű PCB-k összege (WHO-PCDD/F-PCB-TEQ)
„5.11
Halmáj és az abból készült termékek az 5.10. pontban említett tengeri élőlények olaja kivételével
-
25,0 pg/g nedves tömeg (32) (3)
(2) Az 1881/2006/EK rendelet mellékletének 34. lábjegyzete helyébe a következő szöveg lép:
„(34)
A 104/2000/EK rendelet 1. cikkében szereplő jegyzék a), b), c), e) és f) kategóriáiban meghatározottak szerinti élelmiszerek, az 5.11. pontban említett halmáj kivételével.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2008. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 18-án.